Laboratorier, der er akkrediteret til spildevandsprøvetagning, skal opfylde krav angivet i DS/EN ISO/IEC 17025:2017. Standardens pkt. 6.4.1 og 6.4.2 anfører, at ”laboratoriet skal have adgang til udstyr, der er nødvendigt for at udføre laboratorieaktiviteterne korrekt. Når laboratoriet benytter udstyr, det ikke selv råder fast over, skal det sikre, at kravene til udstyr i dette dokument er opfyldt”.

Fast monteret udstyr (evt. i kombination med laboratoriets udstyr) kan anvendes ved prøveudtagning på renseanlæg eller andre virksomheder. Det kan f.eks. være anvendelse af:

* virksomhedens signal fra flowmålerudstyr ved udtagning af flowproportionale spildevandsprøver,
* virksomhedens overfaldsbygværk,
* virksomhedens slanger, der forbinder til prøveudtagningsstuds i rørsystemet eller
* hele virksomhedens pumpesystem med slanger, prøvetagningsstuds og evt. flowmålerudstyr.

De øvrige krav til udstyr og prøveudtagning, som angivet i standardens punkt 6.4 og 7.3 skal naturligvis også være opfyldt.

Prøvetagning, hvor ovenstående ikke er opfyldt, kan ikke rapporteres som akkrediteret prøvetagning.

Som det fremgår af ovenstående, er det et krav, at laboratoriet kan dokumentere, at krav i DS/EN ISO/IEC 17025:2017 til udstyr og prøvetagningsstedets indretning overholdes, også når der benyttes udstyr, som laboratoriet ikke råder fast over (herunder også kalibrering af eventuelt flowmålerudstyr).

Ovenstående problemstilling kan også være relevant i forbindelse med anden prøvetagning, hvor der anvendes fastmonteret udstyr, eksempelvis røggasmåling.

DANAK, den 30. november 2020

Sektionsleder

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kvalitetschef